Diari Oficial de la Generalitat Valenciana


Sumari del DOGV 9233, del 13-12-2021 (2021/12476)

ORDRE 43/2021, de 9 de desembre, de la Conselleria d'Educació, Cultura i Esport, per la qual s'aproven les bases reguladores de concessió de les subvencions a escoles d'ensenyament artístic no formal de Música i d'Arts Escèniques.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9233

Data del DOGV
:   13-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12162

CVE
:   XMHG-I-0621-56459

Data del document
:   09-12-2021

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació
    * ajuda pública
    * educació artística

ORDRE 43/2021, de 9 de desembre, de la Conselleria d'Educació, Cultura i Esport, per la qual s'aproven les bases reguladores de concessió de les subvencions a escoles d'ensenyament artístic no formal de Música i d'Arts Escèniques. [2021/12794]  
PREÀMBUL  
  
El Decret 5/2019, de 16 de juny, del president de la Generalitat (DOGV 8572, 17.06.2019), pel qual es determinen el nombre i la denominació de les conselleries, i les seues atribucions, atribueix en l'article 7 a la Conselleria d'Educació, Cultura i Esport les competències en matèria d'educació, formació professional reglada, cultura i promoció cultural, política lingüística i esport.  
El Decret 105/2019, de 5 de juliol, del Consell (DOGV 8590, 12.07.2019), pel qual s'estableix l'estructura orgànica bàsica de la Presidència i de les conselleries de la Generalitat, recull en l'article 86 que la Direcció General de Formació Professional i Ensenyaments de Règim Especial exerceix les funcions que estableix l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de formació professional en tots els àmbits, així com els ensenyaments de règim especial, a excepció dels ensenyaments artístics superiors.  
El Decret 173/2020, de 30 d'octubre, del Consell (DOGV 8959, 24.11.2020), d'aprovació del Reglament orgànic i funcional de la Conselleria d'Educació, Cultura i Esport, assenyala que les competències relacionades amb l'ordenació i la gestió dels ensenyaments de règim especial corresponen a la Direcció General de Formació Professional i Ensenyaments de Règim Especial.  
L'article 48.3 de la Llei 2/2006, 3 de maig, d'educació, diu que «podran cursar-se estudis de música o de dansa que no conduïsquen a l'obtenció de títols amb validesa acadèmica o professional en escoles específiques, amb organització i estructura diferents i sense limitació d'edat. Aquestes escoles seran regulades per les administracions educatives». Així mateix, l'article 5 bis que s'afegeix en la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, assenyala que «l'educació no formal en el marc d'una cultura de l'aprenentatge al llarg de la vida comprendrà totes aquelles activitats, mitjans i àmbits d'educació que es desenvolupen fora de l'educació formal i que es dirigeixen a persones de qualsevol edat amb especial interés en la infància i la joventut, que tenen valor educatiu en si mateixos i han sigut organitzats expressament per a satisfer objectius educatius en diversos àmbits de la vida social, com ara la capacitació personal, la promoció de valors comunitaris, l'animació sociocultural, la participació social, la millora de les condicions de vida, artística, tecnològica, lúdica o esportiva, entre altres. Es promourà l'articulació i la complementarietat de l'educació formal i no formal amb el propòsit que contribuïsca a l'adquisició de competències per a un ple desenvolupament de la personalitat.»  
La Llei 2/1998, de 12 de maig, valenciana de la música, de la Generalitat (DOGV 3242, 14.05.1998), assenyala en l'article 32 que es concediran ajudes dirigides al sosteniment de les escoles de música, escoles de dansa i escoles de música i dansa. A conseqüència d'això, la conselleria competent en matèria d'educació desplega tant la normativa que regula aquests ensenyaments, com les ajudes als centres que les oferisquen.  
De conformitat amb el que disposa l'article 3.1 del Decret 128/2017, de 29 de setembre, del Consell (DOGV 8153, 20.10.2017), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que estableix que no serà obligatòria la notificació o comunicació dels projectes d'ajudes als quals no siga aplicable l'article 107, apartat 1, del TFU, es fa constar que les subvencions regulades per aquesta ordre de bases no estan subjectes a la notificació que preveu l'article 108 del Tractat de funcionament de la Unió Europea perquè no reuneixen tots els requisits de l'article 107.1 del mateix tractat.  
  
Aquestes subvencions es troben incloses en els objectius estratègics 1 i 2 de la Direcció General de Formació Professional i Ensenyaments de Règim Especial del Pla estratègic de subvencions 2020-2023 de la Conselleria d'Educació, Cultura i Esport, aprovat per la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020).  
Derogada l'Ordre 42/2016, de 3 d'agost, del conseller d'Educació, Investigació, Cultura i Esport, per la qual s'establien les bases reguladores de les subvencions a centres d'ensenyament no reglat de música i de dansa dependents d'entitats locals o privades sense ànim de lucre de la Comunitat Valenciana, es considera necessària l'aprovació d'unes noves bases reguladores amb la finalitat d'afavorir la implantació i extensió d'un model singular d'educació artística no formal de música i d'arts escèniques a la Comunitat Valenciana i propiciar una gestió econòmica més eficient de les escoles que imparteixen aquests ensenyaments.  
  
Per tot això, vista la proposta de la Direcció General de Formació Professional i Ensenyaments de Règim Especial, i de conformitat amb aquesta; segons l'article 165 la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,  
  
  
ORDENE  
  
Primer. Objecte  
L'objecte d'aquesta ordre és aprovar les bases reguladores de les subvencions a escoles d'ensenyament artístic no formal de música i d'arts escèniques. Aquestes bases reguladores tenen una duració determinada i estan vinculades a la duració del Pla estratègic de subvencions 55797987 de la Conselleria d'Educació, Cultura i Esport.  
  
Segon. Bases i convocatòria  
1. El contingut d'aquestes bases reguladores és el que consta en l'annex únic de la present ordre.  
2. El procediment de concessió de les subvencions regulades per les bases que s'aproven a través de la present ordre s'iniciarà mitjançant la resolució de convocatòria corresponent, l'aprovació de la qual queda supeditada en tot cas a l'existència de disponibilitat pressupostària. Aquesta resolució de convocatòria serà publicada en el Diari Oficial de la Generalitat Valenciana.  
  
Tercer. Delegació i facultat d'execució  
1. Es delega en la persona titular de la direcció general competent en matèria d'ensenyaments de règim especial l'adopció de les resolucions o de les mesures necessàries per a l'execució d'aquesta ordre, incloent-hi la seua convocatòria, el seu atorgament, la inadmissió i la desestimació de la corresponent sol·licitud, així com l'aprovació de la despesa corresponent, la resolució de minoració de la quantia concedida, si és el cas, i l'aprovació del compte justificatiu de les subvencions concedides.  
  
2. Així mateix, es delega la facultat de resoldre els dubtes interpretatius que puguen plantejar-se de l'aplicació de les presents bases i de la convocatòria en la persona titular d'aquest òrgan, la qual podrà adoptar totes les instruccions que siguen necessàries per a l'aplicació d'aquesta ordre i de les convocatòries corresponents.  
  
Quart. Compliment per a les escoles d'arts escèniques del requisit de figurar com a tals en el Registre de centres docents de la Comunitat Valenciana.  
En relació amb el requisit que s'estableix en la base cinquena, apartat 5.b de l'annex únic d'aquesta ordre, a l'efecte d'haver de figurar com a escoles d'arts escèniques en el Registre de centres docents de la Comunitat Valenciana, s'estableix un període transitori per a estar inscrites en aquest registre fins a la publicació de la convocatòria d'aquestes subvencions dirigides a cobrir les despeses de l'activitat escolar del curs 2022-2023.  
  
Cinqué. No-incidència econòmica  
Aquesta ordre no té incidència econòmica; no obstant això, la despesa corresponent a les convocatòries basades en aquesta ordre ha d'estar dotada, en tot cas, pels pressupostos de la Generalitat dels exercicis que siga procedent.  
  
Sisé. Eficàcia  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
Contra aquesta, que posa fi a la via administrativa, de conformitat amb el que s'estableix en l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els següents recursos:  
  
a) Potestativament, un recurs de reposició davant de l'òrgan que l'ha dictat, en el termini d'un mes a comptar des de l'endemà de la publicació d'aquesta ordre, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
b) Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació d'aquesta ordre, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
En cap cas podrà simultaniejar-se la presentació dels dos recursos.  
  
  
València, 9 de desembre de 2021  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
ANNEX  
Bases reguladores de les subvencions a escoles d'ensenyament   
artístic no formal de música i d'arts escèniques  
  
Base primera. Objecte  
1. Les presents bases tenen per objecte regular la concessió de les subvencions a escoles d'ensenyament artístic no formal de música i d'arts escèniques.  
2. Es consideren centres docents d'ensenyament no formal de música i d'arts escèniques les escoles regulades normativament que imparteixen ensenyaments de música, dansa, teatre o circ.  
3. Aquestes subvencions es concediran pel procediment de concurrència competitiva i prorrateig, d'acord amb l'article 22 de la Llei 38/2003, de 17 de novembre, general de subvencions.  
  
Base segona. Finalitat d'aquestes subvencions  
1. La finalitat d'aquestes subvencions és la d'afavorir o coadjuvar al sosteniment de l'activitat escolar de les escoles de música i d'arts escèniques, contribuint a finançar-les de manera que puguen cobrir part de les seues despeses.  
2. El finançament d'aquests centres anirà encaminat a afavorir la implantació i extensió d'un model propi i singular d'educació artística no formal, dirigida a tota la ciutadania de la Comunitat Valenciana que vulga iniciar-se en la pràctica de la música, de la dansa, del teatre o del circ des d'una perspectiva aficionada. Així mateix, a través d'aquestes subvencions, es pretén afavorir una gestió econòmica més eficient d'aquestes escoles.  
  
Base tercera. Compatibilitat de les subvencions  
1. Les subvencions regulades mitjançant aquestes bases són compatibles amb altres subvencions, ajudes, ingressos o recursos per a la mateixa finalitat o una altra d'anàloga, procedents de qualssevol administracions o ens públics o privats, estatals, de la Unió Europea o d'organismes internacionals.  
2. L'import de les subvencions regulades en aquestes bases en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat escolar desenvolupada per la beneficiària.  
  
Base quarta. Àmbit d'aplicació i finançament  
1. Les bases recollides en aquesta ordre seran aplicables a les successives convocatòries de subvencions a escoles de música i d'arts escèniques vinculades expressament al Pla estratègic de subvencions 2020-2023 de la Conselleria d'Educació, Cultura i Esport.  
2. Aquestes subvencions es finançaran amb càrrec a les aplicacions i als programes pressupostaris que s'indiquen en les convocatòries corresponents a aquest tipus d'escoles incloses en el pressupost de la Generalitat per a l'exercici aplicable.  
3. Si la convocatòria corresponent així ho preveu, la quantia total màxima que s'hi fixe podrà ser incrementada amb una quantia addicional l'aplicació de la qual no requerirà una nova convocatòria, d'acord amb el que s'estableix en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
  
Base cinquena. Entitats beneficiàries: requisits i acreditació  
1. Podran sol·licitar aquestes subvencions les entitats locals o les entitats privades titulars de centres esmentats en la base primera. Per a ser beneficiàries, les entitats privades han de complir algun dels supòsits següents:  
a) Acreditar ser entitats sense fins lucratius.  
b) Estar declarades d'utilitat pública per l'Administració.  
(https://www.gva.es/va/inicio/procedimientos'id\_proc=1090)  
c) Comptar amb un informe favorable de l'Administració autonòmica en el procediment de declaració d'interés social per a projectes culturals desenvolupats per entitats beneficiàries del mecenatge a la Comunitat Valenciana.  
(https://www.gva.es/va/inicio/procedimientos'id\_proc=20128)  
2. Les entitats locals podran subcontractar l'execució de l'activitat escolar a través d'un tercer mitjançant una concessió. La subcontractació de les activitats subvencionades per les beneficiàries es realitzarà de conformitat amb el que dicta l'article 29 Llei 38/2003, de 17 de novembre, general de subvencions.  
3. Les entitats privades no podran subcontractar ni totalment ni parcialment l'execució de l'activitat escolar.  
4. Els tercers relacionats amb l'objecte de la subvenció o la seua justificació estaran obligats a prestar col·laboració i facilitar tota la documentació que els siga requerida en l'exercici de les funcions de control que corresponen a l'òrgan concedent, de conformitat amb el que s'assenyala en l'article 46 de la Llei 38/2003, de 17 de novembre, general de subvencions.  
5. Per a obtindre la condició de beneficiàries, les sol·licitants han de complir els requisits següents:  
a) No estar incurses en cap de les prohibicions per a obtindre la condició de beneficiàries establides en l'article 13 de la Llei 38/2003, de 17 de novembre, general de subvencions.  
b) Constar com a titular de l'escola en el Registre de centres docents de la Comunitat Valenciana.  
c) Planificar l'activitat escolar conforme a la finalitat i les condicions d'organització i funcionament que aquestes escoles tenen d'acord amb la normativa vigent que les regula.  
d) Haver iniciat l'activitat escolar i disposar de tot el personal docent donat d'alta no més tard del primer dia hàbil del mes de novembre de l'any natural d'inici del curs escolar de la convocatòria.  
e) Acreditar la manca de delictes de naturalesa sexual que consten en el Registre central de delinqüents sexuals per a tots els professionals i voluntaris que treballen en contacte habitual amb menors en el centre educatiu, de conformitat amb l'article 57 de la Llei orgànica 8/2021, de 4 de juny, de protecció integral a la infància i l'adolescència enfront de la violència.  
f) Haver informat terceres persones afectades de la comunicació i el tractament de les seues dades personals per la Conselleria d'Educació, Cultura i Esport.  
6. Els requisits assenyalats en l'apartat anterior s'acreditaran mitjançant una declaració responsable inclosa en la sol·licitud de subvenció efectuada per part de la persona que exercisca la representació legal de l'entitat sol·licitant.  
7. De conformitat amb l'article 199 de la Llei 8/2010, de 23 de juny, de règim local de la Comunitat Valenciana, serà requisit per al pagament d'aquestes subvencions que les entitats locals acrediten estar al corrent en el compliment de l'obligació de rendició dels seus comptes anuals davant la Sindicatura de Comptes.  
8. De conformitat amb l'article 22.4 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, la presentació de la sol·licitud de subvenció comportarà l'autorització del sol·licitant perquè l'òrgan concedent obtinga de manera directa l'acreditació del compliment de les obligacions tributàries amb l'Agència Estatal d'Administració Tributària (AEAT) i l'Agència Tributària Valenciana (ATV), i de les obligacions amb la Seguretat Social, a través de certificats telemàtics, i en aquest cas el sol·licitant no haurà d'aportar el certificat corresponent.  
  
No obstant això, el sol·licitant podrà denegar expressament el consentiment, i llavors haurà d'aportar els certificats corresponents.  
  
Base sisena. Obligacions de les beneficiàries  
Són obligacions de les entitats beneficiàries d'aquestes subvencions les que assenyala l'article 14 de la Llei 38/2003, de 17 de novembre, general de subvencions. Així mateix, les beneficiàries tenen les obligacions següents:  
a) Executar l'activitat escolar d'acord amb la normativa que regule aquestes escoles.  
b) Mantindre la plantilla del personal docent en situació d'alta amb l'entitat beneficiària mentre dure el curs escolar de la convocatòria.  
  
c) Poder acreditar, si es requereix, en cas de tindre contractat algun docent que a més exercisca com a personal al servei de les administracions públiques, la compatibilitat per a exercir un segon lloc de treball, de conformitat amb el que dicta la Llei 53/1984, de 26 de desembre, d'incompatibilitats del personal al servei de les administracions públiques.  
  
d) Conservar, almenys durant quatre anys a comptar des de la data de la presentació de la justificació, en la mesura que puguen ser objecte de control, els documents (incloent-hi els electrònics) que justifiquen l'aplicació dels fons rebuts, mentre puguen ser objecte de control, els quals hauran de ser originals o còpies certificades conforme a aquests.  
e) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació mitjançant el pla de control d'aquestes subvencions que efectuarà l'òrgan concedent amb l'objecte i la destinació de l'ajuda concedida.  
f) Comunicar a l'òrgan concedent l'obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.  
g) Justificar davant de l'òrgan concedent la subvenció en els termes i els terminis previstos en la corresponent resolució de concessió.  
h) Reintegrar els fons percebuts en els supòsits que preveuen l'article 37 de la Llei 38/2003, de 17 de novembre, general de subvencions; l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 12 d'aquesta ordre.  
i) De conformitat amb l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les persones jurídiques privades que perceben durant el període d'un any ajudes o subvencions de l'administració autonòmica o de qualsevol altra entitat enumerada en l'article 2 d'aquesta norma legal per un import superior a 10.000 euros, els hauran de donar l'adequada publicitat, indicant almenys l'entitat pública concedent, l'import rebut i el programa, activitat, inversió o actuació subvencionats. La difusió d'aquesta informació s'ha de fer preferentment a través de les pàgines web corresponents. En cas que no disposen de pàgina web on fer aquesta publicitat, podran complir amb aquesta obligació a través del portal que pose a la seua disposició la Generalitat.  
  
Així mateix, totes les entitats beneficiàries d'aquestes subvencions hauran de donar l'adequada publicitat del caràcter públic del finançament de l'activitat escolar, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
Base setena. Comissió de valoració  
1. De conformitat amb l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la composició de la comissió de valoració que ha de formular la proposta de concessió d'aquestes subvencions estarà formada per:  
a) Presidència: director o directora general competent en matèria d'ensenyaments de règim especial de la conselleria competent en matèria d'educació, o la persona en qui delegue.  
b) Vicepresidència: cap del servei que tinga les competències en matèria d'ordenació i gestió dels ensenyaments de règim especial de la conselleria competent en matèria d'educació, o persona que designe en substitució seua.  
c) Vocals:  
c.1. Una persona designada per l'òrgan concedent com a representant de les entitats, institucions, federacions o associacions musicals de la Comunitat Valenciana.  
c.2. Una persona designada per la Federació Valenciana de Municipis i Províncies de la Comunitat Valenciana.  
c.3. Un funcionari o funcionària designat per la Inspecció General.  
c.4. Un funcionari o funcionària designat per la direcció general competent en matèria de cultura.  
c.5. Dues persones funcionàries de la direcció general competent en matèria d'ordenació i gestió dels ensenyaments de règim especial, una de les quals actuarà com a secretària.  
En tots els casos es designaran dues persones perquè una tinga la condició de vocal titular i l'altra la de vocal suplent.  
2. La comissió, com a òrgan col·legiat, se sotmetrà al règim de funcionament que estableix a aquest efecte la Llei 40/2015, d'1 d'octubre, de règim jurídic del sector públic.  
3. La comissió de valoració que es constituïsca a l'empara d'aquesta ordre s'ajustarà als principis de composició i presència equilibrada entre homes i dones que estableix la Llei orgànica 3/2007, de 22 de març, per a la igualtat efectiva de dones i homes.  
  
Base huitena. Instrucció del procediment  
1. La direcció general competent en matèria d'ensenyaments de règim especial instruirà el corresponent procediment de concessió d'aquestes subvencions.  
2. Les resolucions de convocatòria d'aquestes subvencions recolliran la forma i el termini en què s'han de presentar les sol·licituds i altres consideracions que no es prevegen en les presents bases, d'acord amb l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
3. Si després de la recepció de la sol·licitud i la documentació que l'acompanya s'observa que falten documents o dades essencials per a la resolució de l'expedient, es requerirà l'entitat sol·licitant perquè en el termini màxim de deu dies hàbils puga esmenar la falta o adjuntar-hi els documents preceptius, amb la indicació que, si no ho fa, es considerarà que ha desistit de la seua petició, de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques.  
4. Una vegada complets els expedients, les sol·licituds admeses a tràmit seran avaluades per la comissió de valoració. Aquesta comissió elaborarà una llista ordenada de sol·licituds d'acord amb els criteris establits en aquestes bases reguladores, i proposarà a l'òrgan competent la llista de les entitats beneficiàries amb la indicació de la quantia atorgada. Així mateix, es proposarà la relació de subvencions la sol·licitud de les quals ha sigut desestimada o inadmesa.  
5. Vista la proposta de resolució formulada per la comissió de valoració, la persona titular de la direcció general competent en matèria d'ensenyaments de règim especial dictarà per delegació del conseller competent en matèria d'educació la resolució de concessió procedent.  
  
6. La resolució de concessió serà publicada en el Diari Oficial de la Generalitat Valenciana.  
7. El termini màxim per a resoldre i notificar la resolució del procediment no podrà excedir els sis mesos des de la finalització del termini de presentació de sol·licituds.  
  
Base novena. Despeses subvencionades  
1. Les despeses subvencionables són les derivades de l'activitat docent i les despeses ordinàries de funcionament necessàries per a dur a terme l'activitat escolar del curs de la convocatòria.  
2. Pel que fa als sous de personal docent, es considerarà subvencionable aquell que estiga, proporcionalment, dins del salari mínim interprofessional i específicament dins del mínim marcat en el conveni que per la matèria li siga d'aplicació, i alhora que no supere, proporcionalment, el triple del salari mínim interprofessional.  
3. No se subvencionaran com a sous docents els supòsits següents:  
  
a) Especialistes que col·laboren ocasionalment o periòdicament per a fer activitats complementàries en l'escola.  
b) Altres funcions que s'exerceixen en paral·lel en el mateix lloc de treball i que no siguen pròpiament les que corresponen a funcions docents derivades de la realització de l'activitat escolar a l'escola.  
  
4. A l'efecte de funcionament ordinari, seran subvencionables les següents partides de despeses:  
a) Manteniment del personal d'administració i serveis i col·laboracions d'especialistes convidats.  
b) Adquisició de material fungible i reparació o reposició de material o equips d'ús escolar.  
c) Realització d'activitats complementàries, desenvolupament de projectes d'innovació i inclusió educativa i redacció i execució de plans de millora.  
d) Despeses relacionades amb subministraments referits a electricitat, aigua, gas, telèfon i internet.  
e) Altres despeses, com són les de gestoria, assegurances, servei de prevenció de riscos laborals i vigilància de la salut, despeses per serveis bancaris, manteniment del programa informàtic de gestió escolar, manteniment de plataformes de formació en línia, així com unes altres que es puguen considerar necessàries per al normal funcionament del curs escolar.  
  
Base desena. Criteris objectius per a determinar la subvenció  
1. La dotació pressupostària establida en cada resolució de convocatòria es repartirà a totes les entitats sol·licitants que complisquen els requisits exigits en la base cinquena.  
2. Per a determinar la subvenció es realitzarà el càlcul següent:  
a) Es calculen unes despeses de personal docent prenent com a referència els costos reals generats el mes de novembre de l'any d'inici del curs escolar de la convocatòria. Els costos del mes de novembre es multipliquen pel nombre de mesos en què es mantindrà activa la plantilla docent. L'activitat docent s'haurà de mantindre per un mínim de huit mesos.  
b) Es calculen unes despeses de funcionament ordinari de l'escola, tenint en compte el nombre d'alumnat matriculat en el curs escolar de la convocatòria, de manera que:  
  
Nombre d'alumnat matriculat Despeses de funcionament  
Fins a 20 2.400 -  
21 a 40 5.000 -  
41 a 90 12.000 -  
91 a 170 24.000 -  
171 a 230 31.000 -  
231 a 300 38.000 -  
301 a 400 46.000 -  
401 a 500 51.000 -  
més de 500 56.000 -  
  
  
  
No obstant això, les entitats sol·licitants podran corregir aquest càlcul, si s'assenyala expressament, si el seu pressupost és menor.  
3. A l'hora de determinar la subvenció també es consideren els ingressos previstos per l'entitat sol·licitant per a l'execució de l'activitat escolar en el curs de la convocatòria. En aquest sentit es tindran en compte tant les aportacions de l'alumnat com altres ajudes o subvencions que es puguen percebre destinades a la mateixa finalitat.  
En aquest capítol d'ingressos es podran descomptar, sempre que així se certifique, fins a un 10 % de les aportacions de l'alumnat, quan aquestes es destinen a cobrir despeses extraordinàries que no es consideren subvencionables en aquestes bases reguladores, en concret inversions que es puguen realitzar destinades a l'escola, reformes o construcció de noves instal·lacions i pagament de lloguer o hipoteques necessàries per al manteniment de les infraestructures educatives.  
4. L'import màxim de la subvenció no podrà superar la diferència entre les despeses calculades i els ingressos previstos tal com s'han formulat en els apartats 2 i 4 de la present base.  
5. Tenint en compte el que s'estableix en els apartats anteriors d'aquesta base, es realitza el següent repartiment de la dotació pressupostària:  
a) Primer, del total de la dotació s'assignarà a les escoles d'àmbit supramunicipal un mòdul fix de 2.000 - per cadascuna de les extensions que tinguen.  
b) Segon, amb la dotació restant, es farà un prorrateig que cobrirà fins al 33 % de les despeses calculades per a cadascuna de les escoles, sempre que hi haja crèdit disponible per a fer-ho i no se supere el límit subvencionable.  
c) Tercer, si queda crèdit disponible, es realitzarà un altre prorrateig que cobrirà fins al 50 % de les despeses calculades per a cadascuna de les escoles, sempre que hi haja crèdit disponible per a fer-ho i no se supere el límit subvencionable. Per a aquest prorrateig s'estableixen els següents criteris de baremació:  
6. A l'hora de repartir el total de la línia pressupostària disponible, en cas d'haver de fer-se algun arredoniment, la quantitat sobrant s'adjudicarà automàticament a la beneficiària amb la quantia inferior atorgada que no haja arribat al límit subvencionable.  
  
Base onzena. Incompliments, reintegraments i sancions  
1. L'incompliment total o parcial dels requisits i obligacions establits en les presents bases i en altres normes aplicables comportarà, prèvia audiència a l'entitat beneficiària, deixar sense efecte la subvenció concedida, o minorar-la, en cas de l'incompliment parcial de l'actuació o de la justificació per una quantia inferior a la concedida.  
2. També seran objecte de minoració quan en la justificació de la despesa es tinga un desfasament a la baixa de més del 15 % respecte al càlcul que s'ha formulat a l'hora de determinar la concessió de la subvenció. En aquests casos, la minoració serà proporcional al percentatge del desfasament.  
3. També serà procedent el reintegrament de les quantitats percebudes i l'exigència de l'interés de demora corresponent, des del moment del pagament de la subvenció fins a la data per a la qual s'acorde la procedència del reintegrament, en els supòsits establits en l'article 37 de la Llei 38/2003, general de subvencions. En particular, seran causes d'incompliment les següents:  
a) Incompliment de l'obligació de justificació en els termes establits o la justificació insuficient d'aquesta.  
b) Incompliment de la finalitat per a la qual va ser concedida la subvenció.  
c) Quan resulte acreditada, a través del seguiment de les accions subvencionades efectuat pel corresponent òrgan concedent, la inadequació de la despesa efectivament realitzada a l'actuació per la qual s'ha proposat i adjudicat la subvenció.  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de l'ajuda percebuda, les unitats administratives encarregades d'aquestes funcions podran acordar la retenció de les factures, dels documents equivalents o substitutius i de qualsevol altre document relatiu a les operacions en les quals es manifesten aquests indicis.  
5. El règim sancionador serà el previst en els articles 173 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
6. Els danys i perjudicis que puguen sobrevindre en les activitats objecte de subvenció seran per compte i risc de l'entitat beneficiària de la subvenció.  
  
  
Base dotzena. Terminis per a la justificació i pagament  
1. El termini perquè les entitats beneficiàries puguen presentar la justificació de la subvenció serà com a mínim de deu dies hàbils des de l'endemà de la publicació de la resolució de concessió.  
De conformitat amb l'article 70.3 del Reglament de la Llei 38/2003, general de subvencions, aprovat pel Reial decret 887/2006, de 21 de juny, transcorregut el termini establit de justificació sense que s'haja presentat davant de l'òrgan administratiu competent, aquest requerirà la beneficiària perquè en el termini improrrogable de quinze dies la presente als efectes previstos en aquestes bases reguladores. La falta de presentació de la justificació en aquest nou termini comportarà l'exigència del reintegrament i les altres responsabilitats establides en la Llei general de subvencions. La presentació de la justificació en el termini addicional establit no eximirà la beneficiària de les sancions corresponents.  
2. El pagament d'aquestes subvencions se satisfarà a les entitats beneficiàries quan justifiquen la subvenció en els termes establits en les presents bases, i d'acord amb el que s'establisca en la llei de pressupostos de la Generalitat per a l'exercici corresponent.  
  
Base tretzena. Procediment de justificació de la subvenció concedida  
La justificació d'aquestes subvencions s'efectuarà mitjançant la presentació de la documentació següent:  
a) Memòria econòmica en la qual s'incloga:  
- Relació d'ingressos per aportacions de l'alumnat, així com altres ajudes o subvencions que s'hagen rebut destinades a la mateixa finalitat.  
  
- Relació de despeses del personal docent, on constarà el cost imputable a l'escola en el curs escolar en què s'efectue la convocatòria. S'hauran de desglossar les despeses corresponents a tots els mesos en què el personal docent haja estat en actiu.  
En cas que algun professor o professora haja sigut donat de baixa en el centre durant el període escolar, es consignarà també el professorat que l'ha substituït.  
- Una relació classificada per conceptes de les despeses de funcionament ordinari, amb la identificació del creditor i del document, l'import, la data d'emissió i la data de pagament. S'hi han de consignar totes les partides de despeses de funcionament assenyalades en la base novena.  
b) Documentació acreditativa del personal docent donat d'alta de manera sobrevinguda per substitució: alta i còpia del títol.  
c) Documents de relació nominal de treballadors (RNT) i rebuts de liquidació de cotitzacions (RLC) del període subvencionat.  
d) Nòmines del personal docent del mes de novembre i de l'últim mes complet treballat, generades en el període subvencionat.  
e) Memòria final del curs escolar de convocatòria. La memòria ha de contindre, com a mínim, els apartats següents:  
- Introducció: procés d'elaboració i metodologia.  
- Dades de matrícula: s'hi han d'assenyalar les variacions sobrevingudes al llarg del curs.  
- Distribució de grups, horaris i calendari escolar: s'hi han d'assenyalar les modificacions efectuades respecte de la planificació d'inici de curs.  
- Valoració dels objectius generals del curs i de les principals actuacions organitzatives realitzades.  
- Incidències que s'han produït en el curs.  
- Resultats acadèmics.  
- Activitats complementàries i extraescolars.  
- Mesures d'orientació i d'atenció a la diversitat.  
- Avaluació dels aspectes següents: organització escolar, programa formatiu, recursos humans i materials, acció docent, processos d'ensenyament i aprenentatge, vinculació amb l'entorn, activitats complementàries i extraescolars, accions relacionades amb la qualitat i la innovació educativa.  
- Conclusions i propostes de millora.  
f) Només en el cas que el total de la subvenció concedida no es puga justificar amb despeses del personal docent, caldrà aportar factures o documents de valor probatori equivalent en el tràfic jurídic mercantil o amb eficàcia administrativa, en els quals s'acredite el pagament de despeses de funcionament ordinari del curs escolar de la convocatòria.  
  
Base catorzena. Pla de control  
La comprovació material de la realització efectiva de l'activitat subvencionada es farà mitjançant el corresponent pla de control que aprove i execute la direcció general competent en matèria d'ensenyaments de règim especial.  
  
Base quinzena. Tractament de dades de caràcter personal  
1. La gestió de les ajudes regulades en aquestes bases suposa el tractament de dades de caràcter personal de representants i, si és el cas, tercers, per a la qual cosa cal preveure les mesures i garanties recollides en la normativa referent a la matèria, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (d'ara en avant, Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny dels formularis i en la sol·licitud de documentació s'hauran de tindre en compte els principis de protecció de dades.  
3. Amb caràcter general, la finalitat per al tractament de dades personals en relació amb aquestes bases serà la gestió de la concessió de subvencions, i els tractaments de dades realitzats per a la gestió general de les subvencions, la gestió de sol·licituds i els actes d'instrucció hauran de tindre, com a condició de licitud general, l'interés públic.  
4. La convocatòria de les subvencions ha de proporcionar, de manera clara, la informació sobre protecció de dades, d'acord amb l'obligació derivada dels articles 13 i 14 del Reglament general de protecció de dades (RGPD).  
En el cas que es recullen dades, tant en la sol·licitud com en el procediment de justificació, de tercers que no siguen la persona sol·licitant o representant, haurà de proporcionar-se un document que permeta el compliment del que s'estableix en aquest article, i s'haurà d'incloure en la declaració responsable l'obligació del sol·licitant o representant d'informar les persones de les quals s'aporten dades per a l'obtenció de la subvenció.  
5. La informació completa sobre el tractament de dades personals que comporta la concessió d'ajudes que es regulen en aquestes bases es troba disponible en el Registre d'activitats de tractament publicat en la pàgina web de la Conselleria d'Educació, Cultura i Esport.  
  
6. Les dades de les persones que formen part de la comissió de valoració es tractaran d'acord amb la normativa vigent en matèria de protecció de dades, especialment amb l'RGPD i amb la Llei orgànica 3/2018, de 5 de desembre, de protecció de dades personals i garantia de drets digitals (LOPDGDD). Es tindrà especial consideració al compliment dels principis relatius al tractament que estableix l'article 5 de l'RGPD. Així mateix, cal informar les persones integrants d'aquesta comissió d'acord amb el que estableixen els articles 13 i 14 de l'RGPD.